钦定古今图书集成/明伦汇编/官常典/第485卷 > 裴宽
## 钦定古今图书集成/明伦汇编/官常典/第485卷 > 裴宽

按《周书》本传，“宽字长宽，河东闻喜人也。祖德欢，魏中
书郎、河内郡守。父静虑，银青光禄大夫，赠汾州刺史。
宽仪貌瓌伟，博涉群书，弱冠为州里所称。与二弟汉
尼、是和知名。亲殁，抚弟以笃友闻。荥阳郑穆常谓从
弟文直曰：‘裴长宽兄弟，天伦笃睦，人之师，吾爱之重
之，汝可与之游处’。”年十三，以选为魏孝明帝挽郎，释
褐员外散骑侍郎。魏孝武末，除广陵王府直兵参军，
加宁朔将军、员外散骑常侍。及孝武西迁，宽谓其诸
弟曰：“权臣擅命，乘舆播越，战争方始，当何所依？”诸弟
咸不能对。宽曰：“君臣逆顺，大义昭然。今天子西幸，理
无东面，以亏臣节。”乃将家属避难于大石岩。独孤信
镇洛阳，始出见焉。时汾州刺史韦子粲降于东魏，子
粲兄弟在关中者，咸已从坐。其季弟子爽先在洛，窘
急乃投宽，宽开怀纳之，遇有大赦，或传子爽合免，因
尔遂出，子爽卒以伏法。独孤信召而责之，宽曰：“穷来
见归，义无执送，今日获罪，是所甘心。”以经赦宽遂得
不坐。大统五年，授都督同轨防长史，加征卤将军。十
三年，从防主韦法保向颍川，解侯景围。景密图南叛，
军中颇有知者，以其事计未成，外示无贰，往来诸军
间，侍从寡少，军中名将，必躬自造。至于法保，尤被亲
附。宽谓法保曰：“侯景狡猾，必不肯入关，虽托款于公，
恐未可信。若仗兵以斩之，亦一时之计也。如曰不然，
便须深加严警，不得信其诳诱，自贻后悔。”法保纳之。
然不能图景，但自固而已。十四年，与东魏将彭乐恂
战于新城，因伤被擒。至河阴，见齐文襄。宽举止详雅，
善于占对，文襄甚赏异之，谓宽曰：“卿三河冠盖，材识
如此，我必使卿富贵，关中贫校何足可依，勿怀异图
也。”因解锁付馆，厚加其礼。宽乃裁卧毡，夜缒而出，因
得遁还。见于太祖。太祖顾谓诸公曰：“被坚执锐，或有
其人。疾风劲草，岁寒方验。裴长宽为高澄如此厚遇，
乃能冒死归我，虽古之竹帛所载，何以加之。”乃手书
署宽名下，授持节、帅都督，封夏阳县男，邑三百户，并
赐马一匹、衣一袭，即除孔城城主。十六年，迁河南郡
守，仍镇孔城。寻加抚军大都督、通直散骑常侍。魏废
帝元年，进使持节、车骑大将军、仪同三司、散骑常侍。
孝闵帝践阼，进爵为子。宽在孔城十三年，与齐洛州
刺史独孤永业相对。永业有计谋，多谲诈，或声言春
发秋乃出兵，掩蔽消息，倏忽而至。宽每揣知其情，用
兵邀击，无不克之。永业常戒其所部曰：“但好镇孔城，
自外无足虑。”其见惮如此。齐伊川郡守梁鲊常在境
首抄掠，太祖患之，命宽经略焉。鲊行过妻家，椎牛宴
饮，既醉之后，不复自防。宽密知之，遣兵往袭，遂斩之。
太祖嘉焉，赐奴婢、金带粟帛等。武成三年，征拜司士
中大夫。保定元年，出为汾州刺史，寻转鲁山防主。四
年，加骠骑大将军、开府仪同三司。天和二年，行复州
事。二年，除温州刺史。初，陈氏与国通和，每修聘“好。自
华皎附后，乃图寇掠。汾州既接敌境，事资守备”，于是
复以宽为汾州刺史。而州城埤狭，器械又少。宽知其
难守，深以为忧。又恐秋水暴长，陈人得乘其便，即白

之处，竖大木于岸，以备船行。襄州所遣兵未至，陈将
程灵洗已率众至于城下，遂分布战舰，四面攻之，水
势犹小，灵洗未得近城。宽每简募骁兵，令夜掩击，频
挫其锐。相持旬日，灵洗无如之何。俄而雨水暴长，所
竖木上，皆通船过。灵洗乃以大舰临逼，拍干打楼，应
即摧碎。弓弩大石，昼夜攻之，苦战三十馀日，死伤过
半，女垣崩尽，陈人遂得上城。短兵相拒，犹经二日，外
无继援，力屈。城陷之后，水便退缩，陈人乃执宽至扬
州，寻被送岭外。经数载后还建业，遂卒于江左，时年
六十七。